For 12 måneder siden sagde Rikke Nielsen sit job op for at dedikere sig hundrede procent til LykkeLiga. Siden da er det gået stærkt. 24 hold er startet op over hele landet og næsten 400 nye håndboldsstjerner lærer nu om skudfinter, highfives og fællesskab. LykkeLiga har taget hele landet med storm. - Jeg går konstant og kniber mig i armen, siger Rikke Nielsen og fortsætter: - Pludselig har LykkeLiga sit eget kontor med klipsemaskiner og potteplanter. Vi har LykkeLiga hold i alle kanter af Danmark – fra Bornholm og helt til Færøerne. Det er altså næsten ikke til at tro. Danmarks lykkeligste sæsonfinale Lørdag afholder LykkeLiga sin helt egen sæsonfinale i turneringen LykkeCup. Turneringen afholdes i Gigantium i Aalborg med præcis samme setup, som når der spilles ligakampe. Her har hele 275 spillere fra hele landet har meldt deres ankomst. Håndboldturneringen LykkeCup bliver dog ikke kun en håndboldoplevelse. Dagen byder også på masser af underholdning, hvor blandt andet Joey Moe og Jan Gintberg kigger forbi. Herudover kommer både røg, konfetti, legeland og gallafest til at være en del af dagens begivenheder. Turneringen er planlagt med masser af fokus på at skabe trygge rammer for spillerne. Derfor er der også etableret et stillerum med mulighed for at trække sig tilbage fra larmen i hallen.

Opsummering:
Lørdag deltager 275 udviklingshandicappede børn i Danmarks lykkeligste sæsonfinale.